Suchinthana/ta-wikipedia huggingface dataset:
ஆ. சிவசுப்பிரமணியன்

ஆ. சிவசுப்பிரமணியன் ( A. Sivasubramanian) தமிழகத்தின் மிக முக்கியமான பண்பாட்டு ஆய்வாளராவார். பேராசிரியர், ஆய்வாளர், எழுத்தாளர் என பன் முகங்களுடன் சமூகவியல், நாட்டுப்புறவியல், பண்பாட்டியல் துறைகளில் இவர் இயங்கி வருகிறார்.

தொழில் 
1967 இல் அண்ணாமலைப் பல்கலைக்கழகத்தில் புலவர் பட்டம் பெற்ற இவர், அதேஏ ஆண்டு தூத்துக்குடி வ.உ.சி கல்லூரியின் தமிழ்த் துறையில் பணியில் சேர்ந்து தமிழ்ப் பேராசிரியராக உயர்ந்தார். 2001 ஏப்ரலில் ஓய்வு பெறும் வரை அதே கல்லூரியில் பணிபுரிந்தார். தமிழ் ஆசிரியராக வாழ்கையைத் தொடங்கிய இவர் தமிழ்ச்சமுகத்தின் பண்பாட்டு அசைவுகளை அவதானித்தும் ஆவணப்படுத்தபவராக பரிணமித்தார். சமூக அறிவியல் கூட்டிணைவு அமைப்பின் ஒரு பங்களிப்பாளரும் ஆவார்.

பணிகள் 
தென் தமிழ்நாட்டின் நாட்டுப்புறக் கதைகள், பாடல்கள், வழக்காறுகள் போன்றவற்றை ஊர்வூராகத் திரிந்து சேகரித்தார். இவருடைய ஆராய்ச்சிப் பணிகள் கள ஆயவை முதன்மையாக கொண்டவையாக இருந்தன.

விருதுகள்   
அமெரிக்கத் தமிழர்களின் ’விளக்கு’ இலக்கிய அமைப்பின் 23வது  “புதுமைப்பித்தன் நினைவு” விருது  எழுத்தாளர்  ஆ. சிவசுப்பிரமணியனுக்கு 2018 ஆம் ஆண்டு வழங்கி சிறப்பிக்கப்பட்டது. இவர் எழுதிய ஆஷ் கொலையும் இந்தியப் புரட்சி இயக்கமும் என்ற நூலுக்கு தமிழ் இலக்கியத் தோட்டத்தின் விருது வழங்கப்பட்டது.

படைப்புகள்

நூல்கள் 
 பொற்காலங்கள் – ஒரு மார்க்சிய ஆய்வு (1981)
 அடிமை முறையும் தமிழகமும் (1984)
 வ.உ.சியும் முதல் தொழிலாளர் வேலை நிறுத்தமும் (1986,2012)
 ஆஷ் கொலையும் இந்தியப் புரட்சி இயக்கமும் (1986, 2009)
 மந்திரமும் சடங்குகளும் (1988,1999,2010,2013)
 பின்னி ஆலை வேலைநிறுத்தம் (1921,1990)(இணையாசிரியர் ஆ.இரா. வேங்கடாசலபதி)
 எந்தப் பாதை (2000)
 வ.உ.சி. ஓர் அறிமுகம் (2001)
 கிறித்தவமும் சாதியும் (2001,2001,2003,2006,2011)
 தமிழ் அச்சுத்தந்தை அண்டிரிக் அடிகளார் (2003)
 தமிழகத்தில் அடிமை முறை (2005,2007 மார்ச்சு,2007நவம்பர், 2010,2012
 நாட்டார் வழக்காற்றியல் அரசியல் (2006)
 பஞ்சமனா பஞ்சயனா (2006)
 தோணி (2007)
 கிறிஸ்தவமும் தமிழ்ச்சூழலும் (2007,2012)
 கோபுரத் தற்கொலைகள் (2007)
 வரலாறும் வழக்காறும் (2008,2010)
 ஆகஸ்ட் போராட்டம் (2008)
 வரலாற்றுப் பொருள்முதல்வாதம்-ஓர் அரிச்சுவடி (2008)
 உப்பிட்டவரை… (2009)
 இனவரைவியலும் தமிழ் நாவல்களும் (2009)
 பண்பாட்டுப் போராளி- நா.வானமாமலை (2010)
 படித்துப் பாருங்களேன்…. (2014)
 பனை மரமே! பனை மரமே!
 இஸ்லாமியர் குறித்த வரலாற்றுத் திரிபுகள்
 பிள்ளையார் அரசியல்
 தமிழக நாட்டுப்புறப் பாடல்கள் களஞ்சியம் (10 தொகுதிகள்)
 தமிழக நாட்டுப்ப்றக் கதைக் களஞ்சியம் (10 தொகுதிகள்)

மேற்கோள்கள் 

தமிழ் சமூகவியலாளர்கள்
தமிழர் நாட்டுப்புறவியல் ஆய்வாளர்கள்
சோசப்பு பிரோசு டிட்டோ

சோசப்பு பிரோசு டிட்டோ ( Josip Broz Tito  7 மே 1892 -4 மே 1980) என்பவர் யுகோசுலாவியா நாட்டின் அரசியல்வாதி, பொதுவுடைமையாளர், மற்றும்  அரசின் தலைவர் ஆவார். 1943 ஆம் ஆண்டு முதல் அவரது இறுதிக்காலம் வரை பல்வேறு அரசியல் பணிகளில் ஈடுபட்டவர். டிட்டோ அணிசேரா நாடுகள் அமைப்பில் முக்கியப் பங்கு வகித்து இருந்தார். இந்தியப் பிரதமர் சவகர்லால் நேரு, எகிப்தின் நாசர், இந்தோனேசியாவின் சுகர்ணோ ஆகியோருடன் இணைந்து இயங்கியவர். நன்மைகள் செய்யும் ஏதேச்சத் தலைவர் என்று மதிக்கப்பட்டார்.

வாழ்க்கைக் குறிப்புகள்

டிட்டோ குரோசியாவுக்கு அருகில் ஒரு சிற்றூரில்  ஏழை   விவசாயக் குடும்பத்தில் பிறந்தார். உரோமன் கத்தோலிக்க முறையில் வளர்ந்தார். எட்டாவது அகவையில் பள்ளியில் சேர்ந்து படித்தார். நான்கு ஆண்டுகளே பள்ளியில் படித்தார்.  பின்னர் மெக்கானிக் வேலையில் சேர்ந்து பணி செய்தார்.  முதலாம் உலகப் போர் நடந்த கால கட்டத்தில்  1913 இல் ஆத்திரியா அங்கேரி இராணுவத்தில் சேர்ந்தார்.  செர்பியாவுக்கு எதிரான போரில் காயமுற்று இரசியப் படையால் பிடிக்கப்பட்டார். அப்போது மருத்துவமனையில் இருந்தபோது போல்செவிக் கொள்கை பற்றி அறிய வாய்ப்பு இவருக்குக் கிடைத்தது.

மேற்கோள்

1892 பிறப்புகள்
1980 இறப்புகள்
குரோவாசிய அரசியல்வாதிகள்
டிட்டோ
பனிப்போர்
பொதுவுடமைவாதிகள்
சர்வாஸ்திவாத பௌத்தம்

சர்வாஸ்திவாத பௌத்தம் (Sarvāstivāda); ), துவக்கக் கால பௌத்த தத்துவச் சிந்தனைகளில் ஒன்றாகும். தருமங்கள் இறந்தகாலம், நிகழ்காலம், வருங்காலம் எனும் முக்காலங்களிலும் நிலைத்திருக்கும் தன்மை கொண்டது எனும் சித்தாந்ததைக் கொண்டது. சர்வாஸ்திவாதப் பள்ளியை நிறுவியவர் கிமு இரண்டாம் நூற்றாண்டில் வாழ்ந்த நாகசேனர் ஆவார். இதனை வளர்த்தவர் உபகுப்தர் ஆவார்.

பின்னர் சர்வாஸ்திவாதிவாத பௌத்த தத்துவத்தை 4-5ஆம் நூற்றாண்டில் வாழ்ந்த பௌத்த அறிஞரான அசங்கருடன் இணைந்து வசுபந்து, தாம் இயற்றிய அபிதர்ம கோசம் (Abhidharmakośa-bhāṣya) எனும் நூலில், தருமங்கள் முக்காலங்களிலும் நிலைத்திருக்கும் தன்மை கொண்டது என வலியுறுத்திகிறார். இத்தர்மங்களைப் பின்பற்றுபவர்களை சர்வாஸ்திவாதிகள்  என்பர்.    

சர்வாஸ்திவாதிவாத பௌத்த தத்துவம், வட இந்தியா, வட மேற்கு இந்தியா மற்றும் நடு ஆசியாவில் வாழ்ந்த பிக்குகளிடையே புகழ் பெற்று விளங்கியது. 

சர்வாஸ்திவாதி பௌத்தம், மூல சர்வாஸ்திவாதி பௌத்தத் தத்துவத்திலிருந்து பிறந்ததாக கருதப்படுகிறது. ஆனால் இக்கருத்து இதுவரை உறுதி செய்யப்படவில்லை. 

பேரரசர் கனிஷ்கர் சர்வாஸ்திவாத பௌத்த தத்துவப்பள்ளியை ஆதரித்துப் பரப்ப உதவினார்.

பெயர்க் காரணம்
சர்வாஸ்திவாதம் என்ற சமசுகிருதச் சொல்லிற்கு அனைத்துப் பொருட்களின் இருப்பை உள்ளது உள்ளவாறு ஏற்றுக்கொள்பவர்கள் என்பர்.

சர்வாஸ்திவாதம் என்பதை சர்வம்+அஸ்தி+வாதம் எனப்பிரிப்பர். சர்வம்  என்பதற்கு அனைத்தும் என்றும்; அஸ்தி  என்பதற்கு இருப்பையும்; வாதம்  என்பதற்கு கொள்கை என்பர். அனைத்துப் பொருட்களின் இருப்பை ஏற்கும் கொள்கை கொண்டோரை சர்வாஸ்திவாதிகள் என்பர். }}

சர்வாஸ்திவாத பௌத்தர்களின் நூல்கள்
சர்வாஸ்திவாத அபிதர்மம் ஏழு சாத்திர நூல்களைக் கொண்டது. அவைகள்: 

 ஞானப்பிரஸ்தானம் (மெய்ஞானத்தை நிலைநாட்டல்)  (T. 1543-1544)
 பிரகரணபாடம் (விளக்குதல்)   (T. 1541-1542)
 ''விஞ்ஞானகாயம் (அறிவின் விழிப்பு) (T. 1539)
 தர்மஸ்கந்தம் (தரும நெறிகளை ஒருங்கிணைத்தல்)  (T. 1537)
 பிரக்ஞானபிரதிசாஸ்திரம் ("Treatise on Designations") (T. 1538)
 தாதுகாயம்  ("Body of Elements") (T. 1540)
  சங்கிதிபர்யாய  (சத்சங்கம்) (T. 1536)

இதனையும் காண்க
 சௌத்திராந்திகம்
 யோகசாரம்
 சௌத்திராந்திக யோகசாரம்
 நாகசேனர்
 அசங்கர்

மேற்கோள்கள்

ஆதார நூற்பட்டியல்
 
 
 
 
 
 

பௌத்த பிரிவுகள்
மண்டல துணை வட்டாட்சியர்

ஒரு மாவட்டத்தின் வருவாய் வட்டத்தின் துணை வருவாய் வட்டங்களை நிர்வகிக்க  மண்டல துணை வட்டாட்சியர்கள், வட்டாட்சியரின் கீழ் செயல்படுபவர். மண்டல துணை வட்டாட்சியரின் கீழ் வருவாய் ஆய்வாளர்கள் மற்றும் கிராம நிர்வாக அலுவலர்கள் செயல்படுவர்.

மண்டல துணை வட்டாட்சியர்களின் கடமைகளும், பொறுப்புகளும்
மண்டல வட்டாட்சியரின் கடமைகளும், பொறுப்புகளும் வருவாய் துறை நிர்ணயம் செய்துள்ளது. அவைகள்:
 வருவாய் ஆய்வாளர்கள், நில அளவையர்கள், கிராம நிர்வாக அலுவலர்கள் மற்றும் கிராமப் பணியாளர்களுடைய பணிகள் மற்றும் பணி அமைப்பினை மேற்பார்வையிடுதல்.
வருவாய் வரி வசூல், கடன்கள் வசூல் மற்றும் இதர துறைகளுக்கும் வசூலித்துத்தர தக்க இனங்கள் ஆகியவற்றின் வசூல் பணிகளை ஆய்வு செய்தல்.
கிராமக் கணக்குகளை தணிக்கையிடுதல்.
 “ஏ” மற்றும் “பி” மெமோ இனங்களை தணிக்கையிட்டு வெளியேற்று நடவடிக்கைக்கான ஆணைகளை பிறப்பித்தல்.
அரசு புறம்போக்கு இடங்களிலுள்ள மரங்களை தணிக்கை செய்தல் மற்றும் அவற்றில் மகசூலை ஏலம்விட நடவடிக்கை எடுத்தல்.
முதியோர் உதவித்தொகை மற்றும் பிற நலத்திட்டங்களின் கீழ் பயன்பெறும் பயனாறிகளின் விவரம் சரிபார்த்தல்.
பட்டா பாஸ் புத்தகம் கணக்கெடுப்பு மற்றும் பதிவுகளை சரிபார்த்தல்.
பாசன ஆதாரங்களை தணிக்கை செய்தல்
மனுநீதி நாள் முகாம்களில் கலந்து கொண்டு பொதுமக்களின் குறைகளுக்கு விரைவான தீர்வு காண நடவடிக்கை எடுத்தல்.
ஆறுகள் மற்றும் அரசு புறம்போக்கு நிலங்களில் சட்ட விரோதமாக மணல், கல்போன்றவை தோண்டி எடுக்கப்படுகின்றனவா என்பதை கண்காணித்து நடவடிக்கை எடுத்தல்.
வரி வசூல்காலங்களில் அனைத்து வசூல் கணக்குகளையும் தணிக்கை செய்தல்.
வருவாய் தீர்வாயப் பணி தொடர்பாக கிராம நிர்வாக அலுவலரால் தயாரிக்கப்படும் கணக்குகளை சரிபார்த்து அங்கீகரித்தல்.
பிறப்பு, இறப்பு மற்றும் திருமணப் பதிவுகளை தணிக்கை செய்தல்.
நிபந்தனையின் பேரில் வழங்கப்படும் நில ஒப்படை, நிலக்குத்தகை நிலமாற்றம் ஆகிய இனங்களை சரிபார்த்தல் மற்றும் நிபந்தனை மீறல்களை கண்டுபிடித்தல்.
குத்தகை உரிமை இனங்களை தணிக்கை செய்தல்.
 அரசு நில ஆக்கிரமிப்புகளை தணிக்கை செய்து நிபந்தனைகள் மீறப்பட்டனவர் என்பதை சரிபார்த்தல்.
 தீர்வை ஜாஸ்தி, பசலி ஜாஸ்தி, வரி தள்ளுபடி இனங்கள் மரப்பட்டாக்கள் மற்றும் அரசு தோப்புக்கள் ஆகியவற்றை தணிக்கை செய்தல்.
வருமானச் சான்று மற்றும் இருப்பிடச் சான்று வழங்குதல்.
 வருவாய்த் துறை சான்றிதழ்களின் நகல்கள் கேட்டுவரும் மனுக்கள் மீது ஆணை பிறப்பித்தல்.
 சாதிச் சான்று வழங்குதல் (தாழ்த்தப்பட்ட மற்றும் பழங்குடி மக்கள் தவிர).
 நில உடமை மேம்பாட்டுத் திட்டத்தின்படி மேற்கொள்ளப்பட்ட நடவடிக்கைகளில் ஏற்பட்ட தவறுகளை திருத்தி ஆணைகள் வெளியிட ஆவன செய்தல்.
பதிவுகள் மற்றும் பதிவு மாற்றங்கள் குறித்த ஆணைகள் பிறப்பித்தல்.
மழைமானிகள் தணிக்கையிடுதல்.
  நில அளவை கற்களை தணிக்கை செய்தல்.
 அரசு புறம்போக்கு நிலங்களை தணிக்கையிட்டு ஆட்சேபனையுள்ள ஆக்கிரமணங்களை கண்டுபிடித்து நடவடிக்கை எடுத்தல்.
  வருவாய் ஆய்வாளர்களின் தன் பதிவேடுகளைத் தணிக்கை செய்தல்.
 வருவாய் ஆய்வாளரின் நாட்குறிப்புகளை ஆய்வு செய்து வட்டாட்சியருக்கு அனுப்புதல்.

இதையும் பார்க்க
 வட்டாட்சியர்
 கிராம நிர்வாக அலுவலர்
 வருவாய் ஆய்வாளர்
 மாவட்ட வருவாய்த்துறை அமைப்பு
 தமிழ்நாடு வருவாய்த்துறை அமைப்பு

மேற்கோள்கள்

வெளி இணைப்புகள்

 தமிழ்நாடு அரசின் வருவாய்த்துறைக்கான இணையதளம் 

தமிழ்நாடு வருவாய்த் துறை
பிரபா கல்விமணி

பிரபா கல்விமணி (பிறப்பு; கல்யாணி,ஜனவரி 12, 1947) என்பவர் தமிழக கல்வியாளர், மனித உரிமைச் செயல்பாட்டாளர், பழங்குடி பாதுகாப்புப் போராளி ஆவார்.

துவக்ககால வாழ்க்கை 
இவர் தமிழ்நாட்டின், திருநெல்வேலி மாவட்டம், ராதாபுரம் வட்டத்தில் உள்ள சௌந்திரபாண்டியபுரம் என்னும் கிராமத்தைச் சேர்ந்தவர். மாணவப் பருவத்திலிருந்தே திராவிட இயக்கத்தில் ஈடுபாடுகொண்டிருந்தார்.  மதுரை அமெரிக்கன் கல்லூரியில் 1965 இல் படித்த காலத்தில் இந்தி எதிர்ப்புப் போராட்டத்தில் பங்கேற்றார். முதுகலை பட்டப் படிப்பு முடித்த பிறகு விழுப்புரத்திலும், பிறகு திண்டிவனம் அரசுக் கல்லூரியிலும் பேராசிரியராகப் பணியாற்றத் தொடங்கினார்.

வாழ்க்கை 
இவர் கல்லூரி ஆசிரியர் பணிக்கு வந்தபிறகு மார்க்சிய இயக்கங்களில் ஈடுபாடுகொண்டார். 1993 இல் அத்தியூர் விஜயா என்கிற இருளர் இனப் பெண்ணைக் காவல்துறையினர் பாலியல் பலாத்காரம் செய்தனர். இந்த வழக்கை கல்யாணி முன்னெடுத்து நடத்தினார். அப்போதிருந்து இருளர் பழங்குடிகளுக்குத் துணையாக தொடர்ந்து செயல்பட்டுவருகிறார். 1996 இல் உருவாக்கப்பட்ட பழங்குடி இருளர் பாதுகாப்புச் சங்கத் தலைமையேற்றார்.

விடுதலைச் சிறுத்தைகள் கட்சித் தலைவர் திருமாவளவனால் முன்னெடுக்கப்பட்ட வடமொழி பெயர்களை விடுத்து தமிழ்ப் பெயர்களை சூட்டிக்கொள்ளும் இயக்கத்தின்போது, கல்யாணி என்ற தன் பெயரை கல்விமணி என மாற்றிக்கொண்டார். தமிழ்வழிக் கல்விக்காக திண்டிவனம் உரோசனையில் 2000 ஆம் ஆண்டு தாய்த் தமிழ்ப் பள்ளியைத் தொடங்கினார். 21 பிள்ளைகள், ஒரு ஆசிரியர், ஒரு தாயம்மாளுடன் தொடங்கப்பட்ட இப்பள்ளியில் 2017 வாக்கில் 203 மாணவர்கள் பயில்கின்றனர். அரசின் நிதி உதவி எதுவுமில்லாத நிலையிலும் கல்வி, மதிய உணவு, சீருடை உள்ளிட்ட அனைத்தும் இப்பள்ளியில் இலவசமாக அளிக்கப்படுகின்றன.

விருதுகள் 
 தி இந்து தமிழ் நாளிதழின் தமிழ் திரு விருது, 2017.

மேற்கோள்கள்

வெளி இணைப்புகள் 
  பேராசிரியர் கல்யாணி(பிரபா.கல்விமணி) - ஒரு போராட்ட கதை...

1947 பிறப்புகள்
மனித உரிமைச் செயற்பாட்டாளர்கள்
தமிழ்நாட்டுக் கல்வியாளர்கள்
வாழும் நபர்கள்
தமிழ்வழிக் கல்வி செயற்பாட்டாளர்கள்
திருநெல்வேலி மாவட்ட நபர்கள்
விழுப்புரம் மாவட்ட நபர்கள்
மந்துவில் குண்டுவீச்சு, 1999

மந்துவில் குண்டுவீச்சு 1999 செப்டம்பர் 15 அன்று முல்லைத்தீவு மாவட்டம், புதுக்குடியிருப்பு, மந்துவில் சந்தை, மற்றும் அயல் பகுதிகளில் இலங்கை வான்படையினரால் நடத்தப்பட்டது. இத்தாக்குதலில் போது சிறுவர்கள், பெண்கள் உட்பட மொத்தம் 24 தமிழ்ப் பொதுமக்கள் கொல்லப்பட்டனர். மேலும் 40 இற்கும் அதிகமானோர் காயமடைந்தனர்.

நிகழ்வு 
புதுக்குடியிருப்பிலிருந்து முல்லைத்தீவுக்கு முள்ளிவாய்க்கால் ஊடாகச் செல்லும் தெருப் பகுதியில் உள்ளது மந்துவில் என்ற கடல் கலப்புக் கிராமம். முல்லைத்தீவு மாவட்டம் அப்போது விடுதலைப் புலிகளின் கட்டுப்பாட்டில் இருந்தது. மந்துவில் சந்தைப் பகுதியை இலக்கு வைத்து 1999 செப்டம்பர் 15 புதன்கிழமை காலை இலங்கை வான்படைக்கு சொந்தமான இரண்டு கிஃபீர் ஜெட் போர் வானூர்திகள் தாக்குதல் நடத்தின.

மந்துவில் சந்தை உட்பட அதன் அயலில் அமைந்திருந்த பல கட்டடங்கள், வீடுகள் இவ்விமானக் குண்டுவீச்சில் பெரும் சேதமடைந்தன. சந்தைப் பகுதியில் மனித உடல்கள் சிதறிக் கிடந்ததாக மனித உரிமை செயற்பாட்டாளர்கள் தெரிவித்தனர். விடுதலைப் புலிகளின் அதிகாரபூர்வ வானொலி இறந்தவர்களின் எண்ணிக்கை 22 எனவும், காயமடைந்தவர்கள் 40 எனவும் அறிவித்தது.

தாக்கங்கள்

செஞ்சிலுவைச் சங்கம்
இத்தாக்குதலைக் கண்டித்து அறிக்கை வெளியிட்டிருந்த பன்னாட்டு செஞ்சிலுவைச் சங்கம், இத்தாக்குதலில் 16 பேர் அதே இடத்தில் உயிரிழந்தனர் என்றும், குண்டுவீச்சில் படுகாயமடைந்த மேலும் ஆறு பொதுமக்கள் மருத்துவமனைக்கு எடுத்துச் செல்லும் வழியில் உயிரிழந்ததாகவும் கூறியுள்ளது.

மன்னிப்பு அவை
பன்னாட்டு மன்னிப்பு அவை இக்குண்டுவீச்சுத் தாக்குதலைக் கடுமையாக விமர்சித்தது. மன்னிப்பு அவையின் அறிக்கையில், இலங்கை இராணுவப் பேச்சாளர் இத்தாக்குதலை நிராகரித்திருந்தாலும், போரினால் இடம்பெயர்ந்திருந்த பொதுமக்கள் பெருமளவு கூடியிருந்த சந்தைப்பகுதியில் இடம்பெற்ற இத்தாக்குதல் பொதுமக்கள் மீது திட்டமிட்டு நடத்தப்பட்ட தாக்குதல்  எனக் கூறியுள்ளது.

இலங்கை அரசு
இலங்கை இராணுவப் பேச்சாளர் பொதுமக்கள் மீதான இத்தாக்குதலை நிராகரித்திருந்தார். இலங்கை வான்படையில் இரண்டு விமானங்கள் புதுக்குடியிருப்புப் பகுதியில் உள்ள விடுதலைப் புலிகளின் தளங்கள் மீதே தாக்குதல் நடத்தியதாக அவர் தெரிவித்திருந்தார். ஆனாலும், விடுதலைப் புலிகளின் தளம் நகரில் இருந்து 4 கிமீ தொலைவில் நந்திக்கடல் என்னுமிடத்திலேயே அமைந்திருந்ததாக வேறு தகவல்கள் தெரிவித்தன.

நினைவு நாள் நிகழ்வுகள்
மந்துவில் சந்தைத் தாக்குதலில் உயிரிழந்தவர்களை நினைவுகூரும் நிகழ்வுகள் 2017 செப்டம்பர் 15 அன்று மந்துவிலில் இடம்பெற்றது. நாட்டின் பல இடங்களிலும் இருந்து பலர் கலந்து கொண்டனர்.  இத்தாக்குதலில் காயமடைந்த ஒருவர், தனது உடலில் 4 காயங்கள் ஏற்பட்டனவென்றும், 4 துண்டுகளையும் இதுவரையில் அகற்ற முடியவில்லை எனவும், இலங்கை அரசு தமக்கு எவ்வித நிவாரணங்களும் வழங்கவில்லை எனவும் கூறினார்.

இவற்றையும் பார்க்க
பொது மக்கள் மீதான இலங்கை அரசுப் படைகளின் தாக்குதல்களின் பட்டியல்
 செஞ்சோலைக் குண்டுவீச்சுத் தாக்குதல், 2006
 யாழ்ப்பாணம் நாகர்கோவில் பாடசாலை சிறார்களின் படுகொலை, 1995
 வாகரை குண்டுத்தாக்குதல்

மேற்கோள்கள் 

1999 நிகழ்வுகள்
இலங்கையில் பொதுமக்கள் படுகொலைகள்
இலங்கையில் தமிழர்கள் படுகொலைகள்
ஈழப்போரில் இலங்கை இராணுவத்தினரின் தாக்குதல்கள்
முல்லைத்தீவு மாவட்டம்
வித்யா ராவ்

வித்யா ராவ் (Vidya Rao) இந்துசுதானி இசைப் பாடகி மற்றும் ஓர் எழுத்தாளர் ஆவார். தும்ரி இசை மற்றும் தாத்ரா  இசை பாணியில் பாடுவதில் இவர் புகழ்பெற்றவராகக் கருதப்படுகிறார்.. நைனாதேவி என்னும் மறைந்த பாடகியைப் பற்றி நெஞ்சோடு நெஞ்சம் என்ற பெயரில் ஒரு நூலை இவர் எழுதியுள்ளார்.

வாழ்வும் பணியும் 
வானாபர்தியில் பிறந்த வித்யா இந்தியாவின் ஐதராபாத் நகரத்தில் வளர்ந்தார்.  இவர் தனது பட்டப் படிப்பை சென்னையில் முடித்த பின், தில்லி பொருளாதாரப் பள்ளியில் சமூகவியல் பிரிவில் சேர்ந்து முதுகலைப் பட்டம் பெற்றார் .

இவர் தனது இசைப் பயணத்தைத் தொடங்குமுன் பெண்கள் மேம்பாட்டுக் கல்வி மையத்தில் ஐந்து ஆண்டுகள் ஆராய்ச்சியாளராகப் பணியாற்றினார்.
அமீர்குசுரு,கபீர் ஆகியோரைப் போன்று பாடல்களை இயற்றியுள்ளார்.

மணிரத்னத்தின் ராவணன்  திரைப்படத்தில் ஐஸ்வர்யா ராயின்  அம்மாவாக இவர் அறிமுகமானார். இருப்பினும், படத்தின் இறுதிப் பதிப்பில் இருந்து இவரது காட்சிகள் வெட்டப்பட்டன.

மேற்கோள்கள்

வெளி இணைப்புகள்
 The Love Life of Vidya Rao, Thumri Singer

வாழும் நபர்கள்
இந்துஸ்தானி இசைப் பாடகர்கள்
நில எடுப்பு

நில எடுப்பு அல்லது  நிலம் கையகப்படுத்தல் (Land Acquisition) , இந்தியாவின் மத்திய,  மாநில அரசு துறைகள்  மற்றும் அரசுத் துறை நிறுவனங்களின்  பொதுக் காரணங்களுக்காக,  நிலம் கையகப்படுத்துதல், புனர்வாழ்வு மற்றும் மீள்குடியேற்றச் சட்டத்தின் படி,  தனியாருக்கு சொந்தமான பட்டா நிலத்தை உரிய இழப்பீடு வழங்கி கையகப்படுத்துதல் என்பதே நில எடுப்பு  ஆகும்.  

நிலத்தை கையகப்படுத்துவதற்கு இந்திய அரசு  நில எடுப்பு சட்டம் 1894 (மத்திய சட்டம் 1/1894)ன் கீழ் செய்யப்படுகிறது. பின்னர், 24.9.1984ல் இச்சட்டத்தின் பல முக்கிய பிரிவுகளுக்கு முக்கிய திருத்தங்கள் அளித்து இச்சட்டம் நில எடுப்பு திருத்த சட்டம் 68/1984 ஆக திருத்தம் செய்யப்பட்ட சட்டமாக மாற்றப்பட்டது. 

பொது காரியம் என்பதற்கு சட்டப்பிரிவு 3(எப்) ன் கீழ், எட்டு இனங்களாக வகைப்படுத்தப்பட்டுள்ளது.  தனியார் துறை நிறுவனத்திற்காக  நிலம் கையகப்படுத்து  பொது காரியமாக கருத முடியாது. நிலம்  என்பது அதில் உள்ள கட்டிடங்கள், மரங்கள் மற்றும் நிலுவையில் உள்ள பயிர்கள் அடங்கும்.

அரசின் சார்பில் தனியார் நிலங்களை கையகப்படுத்துவதற்கு என்றே வருவாய் துறையில் நில எடுப்பு அலுவலர்கள்  நியமிக்கப்பட்டுள்ளனர்.

தனியார் நிலத்தை கையகப்படுத்துவற்கான விதிமுறைகள்
பொதுக் காரணங்களுக்காக தேவைப்படும் தனியார் நிலத்தை கையகப்படுத்த சம்பந்தப்பட்ட துறையினர் மாவட்ட ஆட்சியருக்கு படிவம் ஐ  ல் விண்ணப்பிக்க வேண்டும்.

நில எடுப்பிற்கான தேர்வு முறைகள்
 நஞ்சை நிலங்கள் தேர்வு செய்வதை தவிர்க்க வேண்டும்.  நஞ்சை நிலமாக இருப்பின் அரசின் அனுமதி பெற வேண்டும்.
 பாசனவசதி பெற்றுள்ள புஞ்சை நிலங்களையும், நஞ்சை நிலங்கள் போன்றே பாவிக்க வேண்டும்.
  கோவில் பட்டா நிலங்களை எடுப்பதையும் தவிர்க்க வேண்டும்.
  சிறு விவசாயிகளின் நிலங்கள் (2ஏக்கருக்கும் குறைவு),  ஆதி திராவிடர் வகுப்பைச் சேர்ந்தவர்களின் நிலங்கள் ஆகியவற்றை விலக்கிட வேண்டும்.

நில எடுப்பு அலுவலர்  நிதி அதிகார வரம்பிற்கேற்ப (Monetory Limit)  வட்டாட்சியரோ,   கோட்டாட்சியரோ  இருப்பார்கள். 75 ஏக்கருக்கு மேல், ஒரு திட்டத்திற்காக கையகப்படுத்த வேண்டிய இனங்களில் தனி அலுவலர்கள் நியமனம் செய்யப்படுவார்கள்.

நில எடுப்பிற்கான அறிவிக்கை
அறிவிக்கை என்பது பொது மக்களுக்கு உத்தேச நில எடுப்பு குறித்து தெரிவிக்கப்படுவது ஆகும்..
40 ஏக்கருக்கு மேற்படாமலும்,  நில மதிப்பு 25 லட்சத்திற்கு மிகைப்படாமலும் இருந்தால் மாவட்ட ஆட்சியர் ஒப்புதல் பெற்று, மாவட்ட அரசிதழ் மற்றும் உள்ளூர் தினசரி செய்தி பத்திரிக்கைகளிலும் விளம்பரப் படுத்தப்பட வேண்டும்.

75 ஏக்கருக்கு மேற்படாமலும்,  நில மதிப்பு 50 லட்சத்திற்கு மிகைப்படாமலும் இருந்தால் நில நிர்வாக ஆணையரின் ஒப்புதல் பெற்று தமிழ்நாடு அரசிதழிலும் உள்ளுர் தினசரி செய்தி பத்திரிக்கைகளிலும் விளம்பரப்படுத்தப்பட வேண்டும்.

விளம்பர அறிவிப்பு என்பது மூன்று முறைகளில் செய்யப்பட வேண்டும். 1 அரசிதழ்,  2 நில எடுப்பு பகுதியில்  பிரசுரமாகும் இரண்டு  நாளேடுகள்,  3 மற்றும் நில எடுப்பு பகுதியில்  இவ்விளம்பரத்தின் சுருக்கத்தினை விளம்பரப்படுத்த வேண்டும்.  ஒப்புதல் பெறப்பட்ட 4 (1) அறிவிக்கை நகல் ஒன்றினை நில உரிமையாளரிடம் கொடுத்து 30 நாட்களுக்குள் ஆட்சேபனை ஏதும் இருந்தால் பெற வேண்டும்.

நில எடுப்பு பணியில் முதன்மைப் பணி என்பது நில மதிப்பு நிர்ணயம் செய்வதேயாகும். இதற்கான விலைப்புள்ளி விவரங்கள் தயாரிப்பது என்பது வருவாய் ஆய்வாளர்களின் முக்கிய கடமையாகும்.

இதனையும் காண்க
நிலம் கையகப்படுத்துதல், புனர்வாழ்வு மற்றும் மீள்குடியேற்றச் சட்டம்

மேற்கோள்கள்

வெளி இணைப்புகள்
நில எடுப்பு (LAND ACQUISITION)  

இந்தியாவில் சட்டம்
தமிழ்நாடு அரசுத் திட்டங்கள்
தமிழ்நாடு வருவாய்த் துறை
இந்திய புதையல் சட்டம், 1878

இந்தியப் புதையல் சட்டம், 1878 இந்தியாவில் ஏதாவது மதிப்புடைய எந்தவொரு பொருளும் பூமிக்குள் புதைந்திருந்து அது கண்டுபிடிக்கப்பட்டால் அது “புதையல்” எனப்படும்.  இந்தியப் புதை பொருள் சட்டம், 1878 பிரிவு 4ன் படி  ரூ.10/-க்கு மேற்பட்ட மதிப்புடைய எந்தவொரு புதை பொருளும் கண்டறிப்பட்டால், புதையலை கண்டுபிடித்தவர் இது குறித்து மாவட்ட ஆட்சியருக்கு  எழுத்து மூலமாக விவரத்தை தெரிவித்து கண்டறியப்பட்ட புதையலை அருகில் உள்ள அரசு கருவூலத்தில் ஒப்படைத்திட வேண்டும்.

புதையலை பராமரித்தல்
புதையல் கண்டுபிடிக்கப்பட்ட விவரம் குறித்து எவரும் எழுத்து மூலமான தகவல் தெரிவிக்காவிடில் சம்பந்தப்பட்ட வட்டாட்சியரே அப்பொருளை கைப்பற்றி அரசு கருவூலத்தில் பாதுகாப்பாக வைத்திட வேண்டும்.

புதைபொருள்  மத சம்பந்தப்பட்ட பொருளாக (சிலைகள் போன்றவை) இருப்பின், அதனை அரசு அருங்காட்சியகத்தின் அனுமதியை எதிர்நோக்கி வருவாய்த் துறை அதிகாரிகளே தங்கள் பாதுகாப்பில் வைத்திடலாம்.

உள்ளூர் மக்களால் வழிபடுதற்குரிய பொருளாக புதையல் இருப்பின், அதனை மாவட்ட ஆட்சியர் தன் விருப்பு அதிகாரத்தின்படி உள்ளூர் கிராம மக்கள் பொறுப்பில் விட முடிவு மேற்கொள்ளலாம். (அரசாணை எண் 1187 வருவாய்த்துறை நாள்:19.3.62)

தண்டனை
புதையலை கண்டெடுத்தவர் பிரிவு 4ன் கீழ் ஒப்படைக்கவோ தகவல் அறிவிக்காமல்  மறைக்கவோ செய்தால் புதையல் மதிப்பின் பங்கு தொகை வழங்க வேண்டியதில்லை. மேலும் ஓராண்டு வரை சிறை தண்டனையோ அல்லது அபராதமோ அல்லது இரண்டையுமே விதிக்கலாம். புதையல் கண்டெடுத்த இடத்தின் உரிமையாளர் தகவல் அளிக்காவிட்டால் சட்டப்பிரிவு 20 மற்றும் 22ன் கீழ் ஆறு மாதம் வரை சிறை தண்டனையோ அல்லது அபராதமோ அல்லது இரண்டையும் விதிக்கலாம்.

மேற்கோள்கள்

வெளி இணைப்புகள்

இந்தியாவில் சட்டம்
வருவாய் வட்டக் கணக்குகள்

வருவாய் வட்டக்  கணக்குகள்,  தமிழ்நாடு அரசின் வருவாய் துறையின் அனைத்து வட்டாட்சியர் அலுவலகத்தில் ஆண்டு தோறும்  பராமரிக்கப்பட வேண்டிய  வருவாய் வட்டக் கணக்குப் பதிவேடுகளின் விவரம்: 

 “அ” பதிவேடு - கிராமங்களின் எண்ணிக்கை, பெயர்,  மக்கள்தொகை பற்றிய புள்ளி விவரம் மற்றும் இதர முக்கிய விவரங்கள்   குறிப்பிட வேண்டும். 

 “சி” பதிவேடு – அரசு நில குத்தகைக்கு விடப்பட்டுள்ள நிலங்களைப்பற்றிய பதிவேடு

 “டி” பதிவேடு -  பட்டியல் சமூக மக்களுக்கும்,  மற்றவர்களுக்கும் வழங்கிய நில ஒதுக்கீடு ((Assignment of Land)) செய்யப்பட்ட விவரங்களின் பதிவேடு. 

 “எப்” பதிவேடு -  நில உரிமை மாற்றம் (Land alienation)  செய்யப்பட்ட நிலங்களின் விவரங்களின் பதிவேடு.    
 
 “ஜி” பதிவேடு -  வாரிசுதாரர்கள் இல்லாததால் அரசால் எடுத்துக் கொள்ளப்பட்ட நிலங்களின் விவரங்களின் பதிவேடு.

 சாகுபடி செய்யப்பட்ட நிலங்களின் விவரம் மற்றும் சில குறிப்பிட்ட முக்கியமான பயிர்களை விதைத்த மற்றும் மகசூல் விவரங்களின் பதிவேடு

 பயிர்வாரியான நிலக்கணக்கு மற்றும் அப்புலங்களின் மகசூல் விவரம்.

 பலவித இன நிலங்களின் நில அளவுகளைக் காட்டும் கணக்குப் பதிவேடு.

 கைவிடப்பட்ட நிலங்கள் பற்றிய விவரம்

நிலமாற்றங்கள் குறித்த பதிவேடு

அரசு மற்றும் மைனர் இனாம் நிலங்களில் உள்ள குறைபாடுகளில் ஏற்படும் மாற்றங்கள் குறித்த நடப்பு பதிவேடு. 

புதிய நில அளவை நிலங்கள் மற்றும் உட்பிரிவுகள் குறித்த நடப்பு பதிவேடு

ஓவ்வொரு கிராமத்திலும் நிலவரி தள்ளுபடி மற்றும் கழித்தல் விவரங்களைக் காட்டும் கணக்கு

தண்ணீர் தீர்வை குறித்த பதிவேடு

நிலவரித்திட்டம் அமுல் செய்யப்பட்ட ரயத்துவாரி கிராமங்களின் நிலவரி கணக்கு விவரம்.

தோப்புக்காக ஒதுக்கப்பட்ட நிலம்

ரயத்துவாரி கிராமங்களில் வசூலிக்கப்பட வேண்டிய விவரம்.

ரயத்துவாரி கிராமங்களில் வசூலிக்க முடியாத இனம் பற்றிய விவரம்.

கால்நடைகள் ம்க்கள் தொகை கணக்குப் பதிவேடு -  இப்பதிவேட்டில் கால்நடைகள் மற்றும் சாதிகள் வாரியான மக்கள் தொகை விவரம், மருத்துவ நிறுவனங்கள், மருத்துவமனைகள், தொழில் நிறுவனங்கள், சத்துணவு மையங்கள், அரசு அலுவலகங்கள் போன்ற பொதுவான விவரங்களையும் அறிந்து கொள்ளும்படியாக கூடுதலான விவரங்களுடன் பேண வேண்டும்.

பாசனத்திற்காக உண்மையில் பயன்படுத்தப்படுகின்ற கிணறுகள், குளங்கள், கால்வாய்கள் மற்றும் இதர நீர்ப்பாசன திட்டங்கள் பற்றிய எண்ணிக்கை மற்றும் அதன் விவரம்.

இதனையும் காண்க
 கிராம கணக்குகள்
 தமிழ்நாடு வருவாய்த்துறை அமைப்பு

மேற்கோள்கள்

வெளி இணைப்புகள்

தமிழ்நாடு வருவாய்த் துறை
கொடகே தேசிய சாகித்திய விருது

கொடகே தேசிய சாகித்திய விருது என்பது கொடகே பதிப்பகத்தால் வழங்கப்படும் இலக்கிய விருதுகள் ஆகும்.  இது இலங்கையில் வெளியிடப்படும் சிறந்த சிங்களம், தமிழ், ஆங்கில மொழிகளில் அமைந்த நாவல், சிறுகதை, கவிதை, சிறுவர் இலக்கியம், மொழிபெயர்ப்பு உட்பட்ட ஆக்கங்களுக்கு வழங்கப்படுகின்றது.

1993 ஆம் ஆண்டில் இருந்து இந்த விருதுகள் வழங்கப்பட்டு வருகின்றன.  தமிழில் மொழிப் படைப்புகளுக்கு 2009 ஆண்டில் இருந்து விருதுகள் வழங்கப்பட்டு வருகின்றன.

மேற்கோள்கள் 

இலக்கிய விருதுகள்
தமிழ் இலக்கிய விருதுகள்
தமிழ் மொழிபெயர்ப்பு விருதுகள்
இலங்கை விருதுகள்
ஆர். கோவர்த்தனம்

ஆர். கோவர்த்தனம் (R Govardhanam, 21 பெப்ரவரி 1928 – 18 செப்டம்பர் 2017) தமிழ்த் திரைப்பட இசையமைப்பாளர் ஆவார்.நாதஸ்வர ஓசையிலே... (பூவும் பொட்டும்), அந்த சிவகாமி மகனிடம்... (பட்டணத்தில் பூதம்) ஆகிய பிரபலமான பாடல்களை இசையமைத்தவர்.

வாழ்க்கைக் குறிப்பு
தெலுங்கைத் தாய்மொழியாக கொண்டவர் கோவர்த்தனம். பெங்களூரில் வசித்து வந்தார். தந்தை பெயர் இராமச்சந்திர செட்டியார். கோவர்த்தனத்தின் தமையன் ஆர். சுதர்சனம் ஒரு பிரபலமான இசையமைப்பாளர். இராமச்சந்திர செட்டியார் குடும்பத்துடன் சென்னைக்கு குடிபுகுந்தார். தந்தையும் கருநாடக இசை அறிந்தவர். தந்தையிடமும், தமையனாரிடமும் கோவர்த்தனம் கருநாடக இசையைப் பயின்றார். சென்னைக்கு வந்து தமிழும் கற்றுக் கொண்டார். தமிழ், தெலுங்கு, கன்னடம் ஆகிய மூன்று மொழிகளிலும் எடுக்கப்பட்ட ஜாதகம் (1953) முதன்முதலாக இசையமைக்கும் வாய்ப்புக் கிடைத்தது. இத்திரைப்படத்திலேயே பி. பி. சிறினிவாஸ் தமிழில் பாடகராக அறிமுகமானார். எம். எஸ். விஸ்வநாதன்,  டி. கே. ராமமூர்த்தி, இளையராஜா, விஜயபாஸ்கர், சந்திரபோஸ், தேவா எனப் பல இசையமைப்பாளர்களுக்கு 'இசை ஒருங்கிணைப்பாளராக' பணியாற்றியிருந்தார்.

இசையமைத்த திரைப்படங்கள்
 ஜாதகம் (1953)
 ஒரே வழி (1959)
 கைராசி (1960)
 பட்டணத்தில் பூதம் (1967)
 பூவும் பொட்டும் (1968)
 அஞ்சல் பெட்டி 520 (1969)
 பொற்சிலை (1969)
 வரப்பிரசாதம் (1976)

மறைவு 
புதிய பறவை பாடல் ஒன்று மீள்-இசையமைப்பொன்றின் போது மின்சாரம் தாக்கி, தனது செவித்திறனை இழந்தார். 1990-களில் சென்னையில் இருந்து சேலத்திற்குக் குடிபுகுந்தார். இவர் 18 செப்டம்பர் 2017 அன்று தனது 91வது அகவையில் சேலத்தில் காலமானார்.

மேற்கோள்கள் 

1928 பிறப்புகள்
2017 இறப்புகள்
தெலுங்கு மக்கள்
தமிழ்த் திரைப்பட இசையமைப்பாளர்கள்
தெலுங்குத் திரைப்பட இசையமைப்பாளர்கள்
கன்னடத் திரைப்பட இசையமைப்பாளர்கள்
வில்லங்க சான்றிதழ்

வில்லங்கச் சான்றிதழ் (Encumbarance Certificate - EC), ஒரு சொத்துக்கு யார் உரிமை உள்ளவர் என்பதை உறுதிப்படுத்தும் ஒரு சான்றாக உள்ளது. வில்லங்கச் சான்றிதழ் என்பது ஒரு சொத்து யாருடைய கைகளில் இருந்து எப்படி மாறி வந்துள்ளது, சொத்து உரிமை யாருக்கு மாற்றப்பட்டது போன்ற விவரங்களை அறிந்துகொள்ளும் ஆவணமாக உள்ளது. வில்லங்கச் சான்றிதழில்  குறிப்பிட்ட சொத்தின் மீதான சட்டபூர்வமாக வில்லங்கங்கள் தெரியவரும்.

எனவே சொத்தினை வாங்குதற்கு முன், அச்சொத்து குறித்த வில்லங்கச் சான்றிதழை பத்திரப் பதிவாளர் அலுவலகத்திலிருந்து பெற்று, சொத்து குறித்தும், அதன் உண்மையான உரிமையாளர்/உரிமையாளர்களைக் குறித்து சரிபார்க்க வேண்டும்.

ஒரு சொத்தை வாங்க விரும்புவர்கள், அந்தச் சொத்தில் ஏதாவது வில்லங்கம் இருக்கிறதா, சொத்தை விற்பவர் பெயரில்தான் அந்தச் சொத்து உள்ளதா என்பதை அறிவதற்காகச் சொத்து விவரத்தைத் தெரிவித்து வில்லங்கச் சான்றிதழை பத்திரப் பதிவாளர் அலுவலகத்தில் கட்டணம் செலுத்தி பெறவேண்டும். மேலும் தமிழ்நாடு அரசு பத்திரப் பதிவுத் துறை இணையதளத்திலும்  வில்லங்கச் சான்றிதழைப் பெறலாம்.

மேற்கோள்கள்

வெளி இணைப்புகள்
 பத்திரப் பதிவுத் துறையின் இணையதளம் 

இந்தியாவில் சட்டம்
சொத்து
வறியவர் வழக்கு

வறியவர் வழக்கு (Pauper suit) ஒரு நபர் தான் உடுத்தியுள்ள ஆடைகளைத்தவிர வேறு எந்தவிதமான உடமைகளும் இன்றி இருக்கும் நிலையில் அவர் வறியவராக கருதப்படுகிறார்.

பொதுவாக உரிமையியல் நீதிமன்றத்தில் இரு  நபர்களிடையே நடைபெறும் ஒரு வழக்கில், வழக்கின் விண்ணப்பதாரர், அந்த வழக்கிற்காக தான் செலுத்த வேண்டிய நீதிமன்ற கட்டணத்தை செலுத்திட தன்னிடம் எவ்வித வழிவகையும் இல்லையெனத் தெரிவித்து,  தன்னை வறியவராகக் கருதி நீதி மன்ற கட்டணம் செலுத்து வதிலிருந்து தனக்கு விலக்களித்திடக் கோரி நீதிமன்றத்தில் விண்ணப்பிக்கலாம்.

இது போன்ற நேர்வுகளில், வழக்கு தொடுத்துள்ள நபர் உண்மையிலேயே வறியவர்தான் என்பதனை  அறிந்து வழக்கினை அனுமதித்திட  மாவட்ட ஆட்சியரிடமிருந்து  நீதிமன்றம் அறிக்கை கோர வேண்டும். 
வழக்கு தொடுத்துள்ள நபர்,  விசாரணையின் அடிப்படையில் உண்மையிலேயே வறியவர் என முடிவு செய்து மாவட்ட ஆட்சியர் அளிக்கும் அறிக்கையின் அடிப்படையில் உரிமையியல் நீதிமன்றத்தில் அவ்வழக்கு விசாரணைக்கு எடுத்துக் கொள்ளும்.

வறியவருக்கான விளக்கம் 
உரிமையியல் விதி தொகுப்பு நூல் பிரிவு 33-ல் (Civil Procedure Code XXXIII) வறியவர் என்பவருக்கான விளக்கம் பின்வருமாறு தெரிவிக்கப்பட்டுள்ளது.

நீதிமன்றக்கட்டணம் செலுத்த வசதி இல்லாதவர்.
ரூ.1000-க்கு மேல் சொத்துக்கள் ஏதும் இல்லாதவர். (வழக்கில் உள்ள சொத்துக்கள் தவிர்த்து)
வழக்கு தொடுத்த பிறகு ஏதேனும் சொத்துக்களை இரண்டு மாதங்களில் விற்பனை செய்யும் நேர்விலும் அல்லது சொத்துக்களை வாங்கும் நேர்விலும் - வறியவராக கருத இயலாது.
வழக்கு தொடுத்த நபர், தனது உறுதி ஆவணத்தில் (Affidavit) தனக்கு உள்ள சொத்து விவரங்களைப் பட்டியலிட்டு உறுதி அளித்து கையெழுத்திட்ட குறிப்பிடப்பட்ட அச்சொத்துக்கள் தவிர்த்து வேறு ஏதேனும் சொத்துக்கள் இருப்பின் அவர் வறியவராக கருதப்படமாட்டார்.

மேற்கோள்கள்

வெளி இணைப்புகள் 
  வறியவர் வழக்கு -(PAUPER SUIT) 

இந்தியாவில் சட்டம்
நீதித்துறைகள்
இந்தியப் படைக்கலச் சட்டம், 1959

இந்தியப் படைக்கலச் சட்டம், 1959,  பிரிவு 3(1) ன் படியும் மற்றும் 1962ம் ஆண்டின் படைக்கல விதிகளின் படியும் படைக்கல உரிமம் இன்றி எந்தவொரு நபரும் படைக்கலத்தை வைத்திருத்தல் கூடாது. இச் சட்டப்பிரிவு 3(2) ன் படி ஒரு நபர் மூன்று படைக்கலங்களுக்கு மேல் வைத்துக்கொள்ளக் கூடாது.

விதி எண் 3(2)ன் படி ரைபிள் கிளப்பில் ஆயுள் கால உறுப்பினராக இருக்கும்  நபர் மூன்று படைக்கலங்கள் தவிர்த்து ஒரு ரைபிள்  வைத்துக் கொள்ளலாம்.

தற்காப்பு, பயிர் பாதுகாப்பு, கால் நடைபாதுகாப்பு,  விளையாட்டுகளில் பங்கெடுத்துக் கொள்ளுதல் போன்ற தகுதியான காரணங்களுக்காக மட்டுமே படைக்கல உரிமங்கள் வழங்கப்படுகின்றன.

தடை செய்யப்படாத துப்பாக்கிகள், ரைபிள், ரிவால்வர், பிஸ்டல் போன்ற படைக்கலங்களுக்கு மாவட்ட ஆட்சித் தலைவர் / மாவட்ட வருவாய் அலுவலர்  உரிமம் வழங்கும் அலுவலர்களாக இருப்பார்கள்.

பொதுவாக  படைக்கல உரிமங்கள் மூன்றாண்டு காலத்திற்கு செல்லதக்கதாகும்.  குறிப்பிட்ட காரணங்களுக்காக குறைந்த காலத்திற்கும் உரிமம் வழங்கிடலாம். ஒரு உரிமம் எவ்வளவு காலத்திற்கு வழங்கப்பட்டதோ, அதே கால அளவிற்கு தொடர்ந்து புதுப்பிக்கப்பட வேண்டும். (பிரிவு 15)

படைக்கலத்தை விற்கவும் மாற்றம் செய்யவும் உரிமம் பெற்ற நபர் சம்பந்தபட்ட உரிமம் வழங்கிய அதிகாரியின் முன் அனுமதி பெற வேண்டும். படைக்கல உரிமம் பெற்ற நபர் காலமாகிவிட்டால் படைக்கலம் உடனடியாக அருகில் உள்ள காவல் நிலையத்திலோ அல்லது படைக்கல கிடங்கிலோ பாதுகாப்பாக ஒப்படைக்கப்படவேண்டும். மேலும் கலவர காலங்களில் படைக்கலங்களை அரசிடம் ஒப்படைக்க வேண்டும் என அறிவிக்கும் போது, படைக்கலங்கள் வைத்திருப்பவர்கள் அதனை  உடனடியாக காவல் நிலையங்களில் ஒப்படைக்க வேண்டும்

மேற்கோள்கள்

இந்தியாவில் சட்டம்
உற்றுநோக்கலின் வாயிலாக கற்றல் வெளிப்பாட்டை அறியும் வகைப்பாடு

உற்றுநோக்கலின் வாயிலாக கற்றல் வெளிப்பாட்டை அறியும் வகைப்பிரித்தல் (Structure of observed learning outcomes (SOLO) என்ற வகைப்பிரித்தல் என்பது மாணவன் பாடங்களைப் புரிந்து கொள்வதில் ஏற்படும் அதிகரிக்கும் சிக்கல் தன்மையைப் பற்றி விவரிக்கிறது. இந்த வகைப்பாடு ஜான் பிக்ஸ் மற்றும் கெவின் காலிஸ் ஆகியோரால் உருவாக்கப்பட்டதாகும். புளுமின் கற்பித்தல் நோக்கங்கள் குறித்த வகைப்பாடு மற்றும் திருத்தப்பட்ட புளுமின் கற்பித்தல் நோக்கங்கள் குறித்த வகைப்பாடு ஆகியவற்றிலிருந்து மாறுபட்டதாக உள்ளது. ஏனெனில் புளுமின் வகைப்பாடு கற்பித்தல் நோக்கங்களின் அடிப்படையிலானது. ஆனால், ஜான் பிக்ஸின் வகைப்பாடு கற்றல் வெளிப்பாட்டின் அடிப்படையிலானது ஆகும்.

மாதிரி 
இந்த மாதிரியானது புரிதலின் ஐந்து நிலைகளைக் கொண்டுள்ளது.
 முன் அமைப்பு (Pre-structural) – முன் அமைப்பு நிலையில் உள்ள  மாணவர்கள் தொடர்பற்ற தகவல்களைப் பெறுகின்றனர். அவை முறைமைப்படுத்தப்படாமல் இருப்பதால் பொருள் உணர இயலவில்லை. .
 ஒருமை  அமைப்பு (Uni-structural) – மாணவனின் பதில் அல்லது புரிதல் ஒரே ஒரு தொடர்புடைய பகுதியில் மட்டுமே குவிக்கப்பட்டுள்ளது.
 பல்வகை அமைப்பு (Multi-structural) – மாணவனின் புரிதல் பல தொடர்புடைய பகுதிகளில் குவிக்கப்படுகிறது. ஒவ்வொன்றும் தனித்தனியாகவும், சேர்க்கை நிலையிலும் அறியப்படுகிறது. இந்த நிலையிலான மதிப்பீடு முதன்மையாக அளவினடிப்படையிலானது. 
 தொடர் அமைப்பு (Relational) – பல்வேறு பண்புக்கூறுகளின் அடிப்படையில் ஓரியல்பான ஒட்டுமொத்த ஒருங்கிணைந்த வடிவமாக பார்க்கப்படுகிறது. இந்த நிலையானது ஒரு பாடப்பொருள் அல்லது தலைப்பு சார்ந்த தேவையான அளவு இயல்பான புரிதலாகப் பொருள் கொள்ளப்படுகிறது.
 விரிவாக்கமடைந்த அமைப்பு (Extended abstract) – மேலே கூறப்பட்ட ஒருங்கிணைந்த ஒட்டுமொத்த அமைப்பானது இன்னும் சற்று உயர்ந்த கருத்தியலான, பொதுமைக்கருத்தாக கொள்ளப்படுகிறது. மேலும், இது புதிய பாடப்பொருள் அல்லது பகுதியுடன் தொடர்புபடுத்தப்படுகிறது.

மேற்கோள்கள்

வெளி இணைப்புகள் 
 Teaching Teaching & Understanding Understanding (short-film about Constructive Alignment and The SOLO Taxonomy) 

கல்வி உளவியல்
துப்புரவு முடிந்த விருதுநகர் மாவட்ட ஆசிரியர்கள் தொடங்கிய கட்டுரைகள்
நில ஒப்படை

வீட்டு மனை மற்றும் நில ஒப்படை (Land Assignment),  வீடு மற்றும் விவசாய நிலமற்ற ஏழை குடும்பத்தினருக்கும், நலிந்த சமூகத்தினருக்கும், முன்னாள் போர் வீரர்கள் குடும்பத்தினருக்கும் மற்ற இதர தகுதி வாய்ந்த பிரிவினருக்கும் அரசு நிலங்களை குடியிருப்பு வீட்டு மனைகளாகவோ அல்லது வேளாண்மை நிலங்களாகவோ  வழங்குவதே  நில ஒப்படை  எனப்படும்.

வீட்டு மனை ஒப்படை
தமிழ்நாடு அரசின் வருவாய்த் துறை (தமிழ்நாடு) நிலை ஆணை எண் 21 பிரிவு 1ன்படி பொது உபயோகத்திற்கு தேவைப்படாத அரசு நிலங்களை வீட்டுமனை இல்லாதவர்களுக்கு ஒப்படை செய்வது வீட்டுமனை ஒப்படை எனப்படும்.

தகுதிகள்
வறுமை கோட்டிற்கு கீழ் வாழக் கூடியவர்கள் இலவச வீட்டு மனை பெறத் தகுதியுடையவர்கள் ஆவர்.  அரசாணை நிலை எண்.287 வருவாய் (நிழு 1(2) துறை நாள் 31.5.2000ன்படி குடும்ப ஆண்டு வருமான வரம்பு கிராமப்பகுதிகளில் ரூ.16,000/-எனவும் நகர்புறப்பகுதிகளில் ரூ.24,000/-எனவும் நிர்ணயிக்கப்பட்டுள்ளது. 

இலவச வீட்டு மனை கோரும் நபருக்கு வீட்டுமனை கோரும் கிராமத்திலோ அல்லது வேறு கிராமங்களிலோ வீட்டுமனையோ வீடோ இருக்கக் கூடாது. 

அரசாணை எண் 2324,  வருவாய்த் துறை,  நாள் 16.11.90ன் படி மாநகராட்சி எல்லைக்குட்பட்ட பகுதியில் ½ செண்டும்,  நகராட்சி எல்லைக்குட்பட்ட பகுதியில் 1 செண்டும், ஊராட்சி மற்றும் பேரூராட்சிப் பகுதிகளில் அதிக பட்சமாக 3 செண்டு வீட்டுமனை ஒப்படை செய்யலாம்.

 வறுமைக் கோட்டிற்கு மேல் உள்ள வீட்டுமனை இல்லாதவர்களுக்கும் வீட்டுமனை ஒப்படை வழங்கிடலாம். ஆனால் அவர்களின் தகுதி நிலைக்கேற்ப மேற்படி வீட்டு மனையின் சந்தை மதிப்பில் ஒரு மடங்கோ அல்லது இருமடங்கோ வசூல் செய்து கொண்டு ஒப்படை வழங்கலாம்.

வீட்டுமனை ஒப்படைகளில் செய்யக் கூடியதும் / செய்யக்கூடாததும்
 வீட்டு மனை ஒப்படை குடும்பத்தில் உள்ள பெண்கள் பெயரிலேயே பட்டா வழங்கப்பட வேண்டும். (அரசாணை எண்.1380 வருவாய்த்துறை நாள்:22.8.89) பெண்கள் இல்லாத குடும்பத்தில் ஆண்கள் பெயரில் பட்டா வழங்கிடலாம்.

வீட்டு மனை ஒப்படை பெற்ற இனங்களில் ஓராண்டுக்குள் வீடு கட்டப்பட வேண்டும்.

 ஒப்படை பெற்ற  வீட்டு மனையை 10 ஆண்டுகளுக்கு பிறகு விற்பதற்கு அரசின் முன் அனுமதி பெற வேண்டும்.(அரசாணை எண் 2485 வருவாய்த்துறை நாள்:9.11.79)

வேளாண்மை நில ஒப்படை
 ஆட்சேபனையற்ற அரசு புறம்போக்கு நிலத்தினை, நிலமற்ற ஏழைகளுக்கு வேளாண்மை செய்யும் நோக்கில் ஒப்படை செய்வது “நில ஒப்படை” ஆகும்.  நஞ்சை நிலம் எனில் ஒன்றை ஏக்கரும், புஞ்செய் நிலம் எனில் 3 ஏக்கரும் நில ஒப்படை செய்யலாம். 

 நேர்முக விவசாயத்தில் ஈடுபடக் கூடிய நிலமற்ற ஏழைகள் மட்டுமே இலவச நில ஒப்படை பெற தகுதியானவர்கள். இலவச நிலஒப்படை கோரும் நபருக்கு நில ஒப்படை கோரும் கிராமத்திலோ, வேறு கிராமத்திலோ சொந்தமான நிலம் இருக்கக் கூடாது.

நில ஒப்படை செய்யும் இனங்களில்  முன்னுரிமையாளர்கள்
 போரின் போது கொல்லப்பட்ட முன்னாள் ராணுவத்தினரின்  விதவைகள் அல்லது பெற்றோர்.  
 சாதி கலவரத்தால் பாதிக்கப்பட்ட நிலமற்ற ஏழை மக்கள்
 பட்டியல் சாதியினரும் பட்டியல் பழங்குடியினரும் 
 இராணுவத்தினர், முன்னாள் ராணுவத்தினர் மற்றும் முன்னாள் ராணவத்தினர் மனைவி.
 நிலமற்ற ஏழைகள் 
 நன்டைத்தைக்காக விடுவிக்கப்பட்ட சிறைக் கைதிகள்

நில ஒப்படைப்பு நிபந்தனைகள்
 ஒப்படை பெற்ற நிலத்தை ஒப்படை பெற்ற நாளிலிருந்து  10 ஆண்டுகளுக்கு வேறு நபர்களுக்கு விற்பனை செய்திடவோ,  உரிமை மாற்றம்  செய்திடவோ கூடாது.
 ஒப்படை பெற்ற நிலத்தில் ஒப்படைதாரரோ அல்லது அவரது வாரிசுதாரர்களோ நேரிடையாக விவசாயம் செய்ய வேண்டும்.  குத்தகைக்கு விடக்கூடாது.

மேற்கோள்கள்

வெளி இணைப்புகள்
  வீட்டு மனை மற்றும் நில ஒப்படை 
தமிழ்நாடு அரசுத் திட்டங்கள்
தமிழ்நாடு வருவாய்த் துறை
டி. என். இராமச்சந்திரன்

டி. என். இராமச்சந்திரன் (T.N. Ramachandran) (1901 - 1973) இந்தியக் கலை வரலாற்றாளர், தொல்லியலாளர் மற்றும் சமசுகிருத மொழி அறிஞர் ஆவார்.

யோகா மற்றும் சமசுகிருத மொழி அறிஞரான நாராயணன் – விசாலாட்சி தம்பதியரின் மகனாவர். பல தனிக் கட்டுரைகளை எழுதிய இராமச்சந்திரன், புதுதில்லி தேசிய அருங்காட்சியகத்தின் காப்பாளராகவும், பின்னர்  இந்தியத் தொல்லியல் ஆய்வகத்தின் தலைமை இயக்குனராகவும் பணியாற்றியவர்.

விருதுகள்
இராமச்சந்திரன் 1964ல் பத்மபூசண் விருது பெற்றவர்.

பணிகள் & படைப்புகள்

அகழாய்வுகள்
டி. என். இராமச்சந்திரன் தனது அகழாய்வில் கண்டுபிடித்த முக்கிய தொல்லியல் களங்களில் சில: 
 புத்த சிற்பங்கள், கோலி கிராமம், குண்டூர் மாவட்டம்
 நாகப்பட்டினம் மற்றும் பிற இடங்களின் புத்தரின் வெண்கலச் சிற்பங்கள் 
திருப்பருத்திகுன்றம் மற்றும் அதன் சமணக் கோயில், சமணக் காஞ்சி 
தேம்பெரா ஓவியங்கள், சீதாபின்ஜி  (Sitabhinji) கேந்துஜர் மாவட்டம், ஒடியா

நூல்கள்
  History of Buddhism in the Tamil Kingdoms of South India The Three Main Styles of Temple Architecture Recognised by Silpa Sastras (F. H. Gravely and T. N. Ramachandran), 1934
 Catalogue of Hindu Metal Images in the Government Museum, Madras'' (T. N. Ramachandran and F.H Gravely), 1932

மேற்கோள்கள்

1901 பிறப்புகள்
1973 இறப்புகள்
இந்தியத் தொல்லியலாளர்கள் 
பத்ம பூசண் விருது பெற்றவர்கள்
பத்ம பூசண் விருது பெற்ற தமிழர்கள்
2017 நடு மெக்சிக்கோ நிலநடுக்கம்

2017 நடு மெக்சிக்கோ நிலநடுக்கம் (2017 Central Mexico earthquake) 2017 செப்டம்பர் 19 அன்று பிற்பகல் 13:14 நநேவ (18:14 ஒசநே) 7.1 MW அளவுடன் மெக்சிக்கோவின் புவெப்லா நகரில் இருந்து 55 கிமீ தெற்கே தாக்கியது. ஏறத்தாழ 20 செக்கன்களுக்கு மிகப்பலமான அதிர்வுகள் உணரப்பட்டன. இந்நிலநடுக்கத்தால் மெக்சிக்கோவின் புவெப்லா, மொரேலொசு ஆகிய மாநிலங்களும், மெக்சிக்கோ நகரமும் பாதிப்புக்குள்ளாயின. நாற்பதிற்கும் அதிகமான கட்டிடங்கள் இடிந்து வீழ்ந்தன. மெக்சிக்கோ நிலநடுக்க எச்சரிப்பு மையம் மெக்சிக்கோ நகரில் 20 செக்கன்கள் எச்சரிக்கையை அறிவித்தது. குறைந்தது 230 பேர் உயிரிழந்ததாக இரண்டாம் நாள் செய்திகள் தெரிவித்தன. 800 இற்கும் அதிகமானோர் காயமடைந்தனர்.

இந்நிலநடுக்கம் ஏற்படுவதற்கு 2 மணித்தியாலங்களுக்கு முன்னர், மெக்சிக்கோவில் 1985 ஆம் ஆண்டு நிலநடுக்க அழிவுகள் நினைவுகூரப்பட்டது. 1985 ஆம் ஆண்டில் இதே நாளன்று மெக்சிக்கோவைத் தாக்கிய நிலநடுக்கம் 10,000 இற்கும் அதிகமானோரைக் கொன்றது.

மேற்கோள்கள்

வெளி இணைப்புகள் 

Why Mexico City is so vulnerable to earthquakes – CNN
A Shock WIthout Aftershocks – Berkeley Seismological Laboratory

மெக்சிக்கோவில் நிலநடுக்கங்கள்
2017 நிலநடுக்கங்கள்
சமணக் காஞ்சி

சமணக் காஞ்சி அல்லது திருப்பருத்திக்குன்றம், காஞ்சிபுரத்திற்கு தெற்கே இரண்டு கிலோ மீட்டர் தொலைவில்  பாயும் வேகவதி ஆற்றின் கரையில் அமைந்த திருப்பருத்திக்குன்றம் ஊராட்சியில் உள்ளது. பருத்திக் காடுகள் நிறைந்து இருந்ததால் இதனை திருப்பருத்திக்குன்றம் என்றும் அழைப்பர். இவ்விடம் பல்லவர் காலத்தில் மிக உயர்ந்த நிலையில் இருந்தது.

சமணக் காஞ்சியில் இரண்டு கோயில்கள் உள்ளது.  அதில் ஒன்று பல்லவர் காலத்துக் கோயில் ஆகும். மற்றொன்று பல்லவர் காலத்திற்குப் பின்னர்  கட்டப்பட்டது.

சமணக் காஞ்சியில் சமண மடம் ஒன்று இயங்கி வந்ததாக வரலாற்றுக் குறிப்பின் வாயிலாக அறியமுடிகிறது.  காஞ்சிபுரத்திற்கு,  பொ.ஊ. 640-ல் சீன பௌத்த யாத்ரீகர் யுவான் சுவாங் இங்கு விஜயம் செய்ததாகவும், அச்சமயம் காஞ்சி மாநகரில் எண்பத்து மூன்று சமணக் கோயில்களைக் கண்டு சென்றதாகவும் தன் பயணக்குறிப்பில் குறித்துள்ளார்.

சமணக் கோயில்கள் 
சமணக் காஞ்சியில் எட்டாவது மற்றும் 24வது  தீர்த்தங்கரர்களின் இரண்டு கோயில்கள் உள்ளது.

சந்திரபிரபா கோயில்
சமணக் காஞ்சியில் சமண சமயத்தின் எட்டாவது தீர்த்தங்கரரான  சந்திரப்பிரபருக்கு கோயில் அமைக்கப்பட்டுள்ளது. மேடான இடத்தில் இக்கோயில் அமைந்துள்ளதால் இக்கோயிலை ஏர்வாஸ்தலம்  என்றும் மலையனார் கோயில்  என்றும் அழைக்கப்பட்டதாக இத்தல வரலாறு ஆய்வுநூல் எழுதிய அறிஞர்  டி. என். இராமச்சந்திரன் குறிப்பிட்டுள்ளார்.

இக்கோயில் பல்லவப் பேரரசர் இரண்டாம் நரசிம்ம பல்லவன் உருவாகியிருக்க வேண்டும் என அறிஞர்கள் கூறுகின்றனர்.

வர்த்தமானர் கோயில்
24வது தீர்த்தங்கரான மகாவீரர் எனும் வர்த்தமானர் மூலவராக உயர்ந்த பீடத்தின் மீது, தேவர்கள் கவரி வீச, முக்குடை கவிப்ப, ஆழ்ந்த தவக்கோலத்தில் காட்சி தருகிறார். இவரை திரிலோகநாதர் என்று அழைப்பர்.

வர்த்தமானர் கோயிலில் மகாவீரர், புஷ்தந்தர், தருமநாதர் பத்மபிரபா, வசுபூஜ்ஜியர், பார்சுவநாதர், ரிசபநாதர், பிரம்மதேவர்  ஆகியோருக்கான சன்னதிகள் உள்ளது. இக்கோயிலில் அர்த்தமண்டபம், முக்கிய மண்டபம், சங்கீத மண்டபம், சாந்தி மண்டபம், வலம் வரும் பாதை, கோயில் கிணறு, சுற்றுச் சுவர்கள் எனச் சிறப்பான உள்கட்டமைப்புகளுடன் முழுமையாகப் பல்லவர்களின் கட்டடக்கலையில் வெளிப்படுகிறது.

ஆறாவது தீர்த்தங்கரரான பத்மபிரபா, 12-வது தீர்த்தங்கரரான வசுபூஜ்ஜியர், 23-வது தீர்த்தங்கரரான பார்சுவநாதர் ஆகிய மூவருக்கான கோயில்கள் முதலாம் காலத்தில் கட்டப்பட்டவைகளாக குராமரம் இத்தலத்தின் இக்கோயிலின் தலவிருட்சம் ஆகும்.

இவற்றையும் பார்க்க
 திரைலோக்கியநாதர் கோயில்
 தமிழ்நாட்டில் சைனர் கோயில்கள்
 தமிழ்ச் சைனர்
 தமிழ்நாட்டில் சமணம்

மேற்கோள்கள்

தமிழ்நாட்டு சமணக் கோயில்கள்
காஞ்சிபுரம் மாவட்டம்
எம். வி. முருகப்பன்

எம். வி. முருகப்பன் (M V Murugappan) (7 சனவரி 1936- 19 செப்டம்பர் 2017) சென்னை முருகப்பா குடும்பத்தைச் சேர்ந்தவர். இவர் கார்போரண்டம் யுனிவர்சல் நிறுவனத்தின் தலைவர் பொறுப்பில் இருந்து ஓய்வு பெற்றவர். இவர் முருகப்பா குழுமத்தை நிறுவிய திவான் பகதூர் ஏம். எம். முருகப்ப செட்டியாரின் வாரிசான ஏ. எம். எம். வெள்ளையன் செட்டியாரின் மகன் ஆவார்.

துவக்கக்கால வாழ்க்கை 
இவர்  இன்றைய சிவகங்கை மாவட்டத்தில் உள்ள பள்ளத்தூரில் 1936 ஆம் ஆண்டு சனவரி 7 ஆம் தேதி பிறந்தார். இங்கிலாந்தின், பர்மிங்காம் பல்கலைக் கழகத்தில்,  பிஎஸ்இ கட்டடப் பொறியியலில் பட்டம் பெற்றார். கல்லூரி காலங்களில் விளையாட்டு போட்டிகளில் ஆர்வத்துடன் கலந்து கொள்வார். பல்கலைக் கழக அளவில் பல பரிசுகளை பெற்றவர்.

வாழ்க்கை 
இங்கிலாந்தில் படிப்பை முடித்து திரும்பிய சில ஆண்டுகளில் கட்டுமான துறையில் கவனம் செலுத்தினார். பின்னர் கொரமண்டல் இன்ஜினீயரிங் நிறுவனத்தின் நிர்வாக இயக்குநராக பொறுப்பு ஏற்றார். கொரமண்டல் ப்ரோடரி நிறுவனத்தை உருவாக்கியதுடன், அமில தடுப்பு சிமெண்ட், பிளாஸ்டிக் கெமிக்கல் உதிரிபாகங்களை உற்பத்தி செய்வதில் முக்கிய பங்காற்றினார். இந்த துறையில் இந்தியாவின் முக்கியமான நிறுவனமாக இதை உருவாக்கினார்.

1979 ஆம் ஆண்டில் கார்போரண்டம் யுனிவர்சல் (குமி) நிறுவனத்தின் நிர்வாக இயக்குநராக பொறுப்பேற்றார். இவரது தலைமையில் இந்த நிறுவனம் இந்தியாவின் முக முக்கிய பேரிங் நிறுவனமாக உருவெடுத்தது. தொழில்துறைக்குத் தேவையான செராமிக் பொருட்களைத் தயாரிக்க தொடங்கியது. நீர்மின் உற்பத்தி மற்றும் அனல் மின் உற்பத்திக்கான முதலீடுகளையும் மேற்கொண்டவர். 1995 ஆம் ஆண்டு முதல் 2004 ஆம் ஆண்டுவரை நிறுவனத்தின் தலைவராக இருந்து வழி நடத்தினார். மிதிவண்டி உற்பத்தியில் ஈடுபட்டுள்ள டி ஐ நிறுவன வளர்ச்சியிலும் இவரது பங்கு குறிப்பிடத்தக்கது.

வகித்த பொறுப்புகள் 
 இந்திய தொழில் வர்த்தக சபையின் நிர்வாகக் குழு உறுப்பினர்.
 சென்னை தொழில் மற்றும் வர்த்தக சபையின் தலைவர் (1987-88).
 சென்னை கிரிக்கெட் கிளப்பின் தலைவர் (1978-79).
 சென்னை மிட் டவுன் ரோட்டரி கிளப் தலைவர் ( 1976-77). 
 இந்தியா -ஆஸ்திரேலியா இணைந்த தொழில் குழுவின் தலைவர் (1992) 
 ஏஎம்எம் பவுண்டேஷன் நிறுவனத்தின் காப்பாளர்,
 முருகப்பா குழும பள்ளிகள், தொழில்நுட்பக் கல்லூரிகள் மற்றும் நான்கு மருத்துவமனைகளின் நிர்வாகி.
 லாப நோக்கமற்ற ஆராய்ச்சி நிறுவனமான ஏஎம்எம் முருகப்ப செட்டியார் ஆராய்ச்சி மையத்தின் நிர்வாக குழுவின் தலைவர்.

மேற்கோள்கள் 

தமிழகத் தொழிலதிபர்கள்
2017 இறப்புகள்
1936 பிறப்புகள்
சிவகங்கை மாவட்ட நபர்கள்
சுண்டாங் கோழி



சுண்டாங் கோழி உருவ அமைப்பு

ஆங்கிலப்பெயர்    : Red spurfowl

அறிவியல் பெயர்  :  Galloperdix spadicea

உடலமைப்பு 
36 செ.மீ. - கருஞ்சிவப்புத் தோய்ந்த பழுப்பு நிற உடலில் கருப்பும் சிவப்புமான கீற்றுகளையும் சாம்பல் பழுப்பு நிற நெளிகோடுகளையும் கொண்டது. ஆணின் கால்களில் முள் முனைகள் உண்டு. பெண்ணின் உடல் கருஞ்சிவப்புத் தோய்ந்த மணல் நிறமானது.

காணப்படும் பகுதிகள்

தெற்கு. கிழக்கு மாவட்டங்கள் நீங்கலாகத் தமிழ்நாடு முழுவதும் மலை அடிவாரங்களில் மூங்கில் காடுகள், லாண்டானா புதர்கள் ஆகியறவ்றைச் சார்ந்து காணப்படும்.

உணவு

மேற்கண்ட பகுதிகளில் மறைந்து திரிந்தபடி புல் விதைகள், சிறு கனிகள், புழு பூச்சிகள், கறையான் ஆகியவற்றைத் தேடித் தின்னும்.
ஆளரவம் கேட்டவுடன் கால்களின் மேல் நம்பிக்கை வைத்துத் தப்பி ஓட முயலுமேயன்றி இறக்கைகளை நம்பிப் பறந்து செல்ல முயற்சிப்பதில்லை. ஒரே வட்டாரத்தைத் தனக்கு உரியதாக்கிக் கொண்டு அங்கேயே சுற்றிக் சுற்றி வரும்.

இனப்பெருக்கம்

கொக் கொக் கொக் கொக்கோ கத்தும், ஜனவரி முதல் ஜீன் முடிய மூங்கில் புதர்களிடையெ தரையில் சிறு குழியில் 3 முதல் 5 முட்டைகள் இடும்.

மேற்கோள்கள்

கானாங்கோழி
தமிழ்நாட்டில் காணப்படும் பறவைகள்
இந்தியப் பறவைகள்
துப்புரவு முடிந்த விழுப்புரம் மாவட்ட ஆசிரியர்கள் தொடங்கிய கட்டுரைகள்
ஒன்றிணைக்க வேண்டிய விலங்கியல் கட்டுரைகள்
பா. உ. சித்ரா

பாலக்கீழில் உன்னிகிருஷ்ணன் சித்ரா (Palakkeezhil Unnikrishnan Chitra; பிறப்பு:9 சூன் 1995) என்பவர் ஓர் இந்திய நடுத்தரத் தொலைவு ஓட்டப்பந்தய வீராங்கனை ஆவார். இவர் 1500 மீட்டர் தூர ஓட்டத்தில் நிபுணத்துவம் பெற்றவர் ஆவார். சித்ரா 2016 ஆம் ஆண்டு நடைபெற்ற தெற்காசிய விளையாட்டுப் போட்டிகளிலும் 2017 ஆம் ஆண்டு நடைபெற்ற ஆசிய சாம்பியன் பட்டப் போட்டிகளிலும் தங்கப் பதக்கங்களை வென்றார். மேலும் இவர் 2018 ஆசிய விளையாட்டுப் போட்டிகளில் வெண்கலப் பதக்கத்தை மற்றும் 2019 தோகா ஆசிய தடகள சாம்பியன் பட்டப் போட்டியில் தங்கப் பதக்கம் வென்றார்.

ஆரம்ப கால வாழ்க்கை 
சித்ரா கேரளத்தை சேர்ந்த விவசாயத் தொழிலாளர்களான உன்னிகிருஷ்ணன் மட்றும் வசந்த குமாரி தம்பதியரின் மகளாக 1995ஆம் ஆண்டு சூன் மாதம் 9ஆம் நாள் பிறந்தார். இவரது பெற்றோறின் நான்கு குழந்தைகளில் மூன்றாவது குழந்தை ஆன சித்ரா, பாலக்காட்டில் உள்ள முண்டூர் மேல்நிலைப்பள்ளியில் தனது பள்ளிப் படிப்பைச் செய்தார். மேலும் இவர் இளங்கலை பட்டப் படிப்பு முடித்துள்ளார்.

தடகளம் 
சித்ரா 2016 ஆம் ஆண்டு நடைபெற்ற தெற்காசிய விளையாட்டுப் போட்டிகளில் தங்கப் பதக்கம் வென்றார் மற்றும் 2017 ஆம் ஆண்டு புவனேசுவரில்  நடைபெற்ற ஆசிய தடகள விளையாட்டுப் போட்டிகளில் இந்தியா சார்பாக கலந்து கொண்டு பெண்களுக்கான 1500 மீட்டர் ஓட்டப் போட்டியில் தங்கம் பதக்கம் வென்றார். மேலும் இவர் துருக்மெனிஸ்தான் நாட்டில் நடைபெற்ற ஐந்தாவது ஆசிய உள்ளரங்கு விளையாட்டுப் போட்டியில் பெண்களுக்கான 1500 மீட்டர் ஓட்டப்பந்தயத்தில் 4:27.77 நேரத்தில் ஓடி தங்கம் வென்றார். அந்த ஆண்டின் இறுதியில் இலண்டனில் நடக்க இருந்த உலக தடகள சந்திப்பில் இந்தியத் தடகள சம்மேளனம் சித்ராவை நிராகரித்ததையடுத்து சர்ச்சை எழுந்தது. ஆசிய போட்டிகளில் தான் வெற்றி பெற்றதால் உலக தடகள போட்டிகளில் பங்கேற்கும் உரிமையை தானாகவே பெற்றதாக இந்திய தடகள சம்மேளனத்துக்கு வழக்கு தொடர்ந்தார். சித்ராவை கலந்துகொள்ள அனுமதிக்குமாறு கேரள உயர்நீதிமன்றம் சம்மேளனத்துக்கு உத்தரவிட்டது. இருப்பினும் உரிய நேரமின்மை காரணமாக உலக தடகள கூட்டமைப்பு அதை ஏற்க மறுத்தது. 

பாடசாலைகளுக்கிடையிலான போட்டிகளில் இவர் செய்த குறிப்பிடத்தக்க சாதனைகளுக்காக உத்தரப்பிரதேச மற்றும்  கேரள அரசுகள் இவருக்கு டாடா நானோ கார்களை பரிசாக வழங்கியுள்ளன.  2019 ஆம் ஆண்டு கத்தார் நாட்டின் தலைநகர் தோகாவில் நடைபெற்ற 23ஆவது ஆசிய தடகள விளையாட்டுப் போட்டிகளில் பெண்களுக்கான 1500 மீட்டர் ஓட்டப் போட்டியில் 4:14.56 நிமிடங்களில் ஓடி தங்கம் வென்றார்.

மேற்கோள்கள்

1995 பிறப்புகள்
வாழும் நபர்கள்
தட கள விளையாட்டு வீரர்கள்
கேரள விளையாட்டு வீரர்கள்
ஷகிலா (பாலிவுட் நடிகை)

சகிலா (Shakila)(சனவரி 1, 1935–20 செப்டம்பர் 2017) இந்தியத் திரைப்பட நடிகை ஆவார்.

வாழ்க்கைக் குறிப்பு
சகிலா 1935  சனவரி 1 இல் பிறந்தார். இவரது உடன் பிறந்தவர்கள் நூர்ஜஹான் என்ற நூர். சகிலா ஒய். எம். எலியாசினை திருமணம் செய்து கொண்டார். சகிலாவின் தங்கை, நூர் இந்தி பட உலகின் சிரிப்பு நடிகரான ஜானி வாக்கர் என்பவரை திருமணம் செய்துக்கொண்டார். இவருடைய மற்றொரு தங்கை நசிரீன். இளம் வயதிலேயே தாய் தந்தையை இழந்த இவர்கள் வறுமை நிலையில் அத்தையின் பாதுகாப்பில் பம்பாயில் வசித்து வந்தனர். 1962-ல் ஜானி பார்பர் என்பவரைத் திருமணம் புரிந்து, இங்கிலாந்து சென்றார். எனினும் அவருடைய இவர்களது மணவாழ்க்கை சிறக்கவில்லை. இவர்களுக்கு மீனாசு என்ற பெண் குழந்தை பிறந்தது. 1991-ல் மகள் விபத்து ஒன்றில் இறந்தார்.

திரைவாழ்க்கை
சகிலா நடித்து வெளிவந்த முதல் படம் துன்யா (1949) ஆகும். தஸ்தான் (1950) திரைப்படத்தில் ராஜ் கபூர், சுரையா ஆகியோருடன் சகிலா சிறு வயது வீணாவாக நடிக்க சந்தர்ப்பம் ஏற்பட்டது. இப்படம் பெரும் வெற்றி பெற்றது. மேலும் சில படங்களில் சிறு வேடங்களில் நடித்து வந்தார். 1954-ல் வெளிவந்த குருதத்தின் திரைப்படமான ஆர் பார் (1954) படத்தில் கதாநாயகியாக நடித்துப் புகழ் பெற்றார். 1954-ல் சகிலா நடித்த ஒன்பது படங்கள் வெளிவந்தன. இவர் நடிப்பில் வெளிவந்த ஆர் பார் (1954), சி. ஐ. டி (1956), சைனா டவுன் (1962) போன்றவை குறிப்பிடத்தக்கவை ஆகும். 50க்கும் அதிகமான படங்களில் நடித்து 1963-ல் திரை வாழ்க்கையிலிருந்து ஓய்வு பெற்றார்.

மறைவு
சகிலா சில ஆண்டுகளாக எந்தப் பொது நிகழ்வுகளிலும் கலந்து கொள்ளாதிருந்தார். 2017ஆம் ஆண்டு செப்டம்பர் மாதம் ஏற்பட்ட மாரடைப்பு காரணமாக அருகில் உள்ள மருத்துவமனைக்கு கொண்டு சென்றனர். ஆனால் இவரை மருத்துவமனையில் சேர்த்துக்கொள்ளவில்லை. பின்பு ஜூஹூ பகுதியில் உள்ள ஆரோக்கிய நிதி மருத்துவமனையில் சேர்த்தனர். இங்கு சிகிச்சை பலனின்றி 2017 செப்டம்பர் 20-ல் காலமானார்.

மேற்கோள்கள்

1935 பிறப்புகள்
2017 இறப்புகள்
இந்தித் திரைப்பட நடிகைகள்
20 ஆம் நூற்றாண்டின் இந்திய நடிகைகள்
1983 மட்டக்களப்பு சிறை உடைப்பு

1983 மட்டக்களப்பு சிறையுடைப்பு (1983 Batticaloa Jailbreak) 1983 செப்டம்பர் 23 அன்று இலங்கை மட்டக்களப்பில் இடம்பெற்றது. 1983 சூலை 23-25 ஆகிய நாட்களில் இடம்பெற்ற கொழும்பு, வெலிக்கடை சிறைச்சாலைப் படுகொலைகளின் போது உயிர் தப்பிய தமிழ் அரசியல் கைதிகள் மட்டக்களப்பு சிறைச்சாலைக்கு இடம் மாற்றப்பட்டனர். இவர்கள் அனைவரும் சிங்களப் பகுதியில் உள்ள ஒரு பாதுகாப்புக் கூடிய சிறைச்சாலை ஒன்றுக்கு மாற்றப்படவிருப்பதாக வதந்தி பரவியதை அடுத்து, 41 தமிழ் அரசியல் கைதிகள் அங்கிருந்து தப்பியோட திட்டம் தீட்டினர். வெளியார் உதவியுடன், கடத்தப்பட்ட சில ஆயுதங்களின் உதவியுடன் அவர்கள் சில குழுக்களாக சிறையில் இருந்து தப்பினர். இந்த சந்தர்ப்பத்தைப் பயன்படுத்தி, அங்கு வேறு காரணங்களுக்காக சிறை வைக்கப்பட்டிருந்த 150 கைதிகளும் தப்பியோடினர். இச்சிறையுடைப்பில் இராமலிங்கம் பரமதேவா, பனாகொடை மகேஸ்வரன், டக்ளஸ் தேவானந்தா, எஸ். ஏ. டேவிட் போன்ற முக்கிய அரசியல் கைதிகளும், மற்றும் சில விடுதலைப் புலிகளின் ஆதரவாளர்களும் தப்பினர். இவர்களில் பெரும்பாலானோர் தமிழ்நாட்டுக்குத் தப்பிச் சென்றனர். இச்சிறையுடைப்பில் தப்ப முடியாமல் போன பெண் கைதி ஒருவரை 1984 சிறையுடைப்பில் தமிழீழ விடுதலைப் புலிகள் தப்பிக்க வைத்தனர்.

இவற்றையும் பார்க்க
வெலிக்கடை சிறைச்சாலைப் படுகொலைகள்
கறுப்பு யூலை
ஈழப் போர்

மேற்கோள்கள் 

ஈழப்போர்
1983 இல் இலங்கை
மட்டக்களப்பு வரலாறு
சித்திரைசாவடி கடுப்புலு அம்மன் கோயில்

சித்திரைசாவடி கடுப்புலு அம்மன் கோயில் தமிழ்நாட்டில் கோயம்புத்தூர் மாவட்டம்,  தென்கரை சித்திரைசாவடி என்னும் ஊரில் அமைந்துள்ள அம்மன் கோயிலாகும்.

மேற்கோள்கள் 

கோயம்புத்தூர் மாவட்டத்திலுள்ள அம்மன் கோயில்கள்
மஞ்சள்கால் காடை

மஞ்சள் கால் காடை (Yellow-legged Buttonquail) இவை காடை வகையைச் சாராத  ஒரு சிறிய பறவை பிரிவுகளில் உள்ள கருங்காடை (Buttonquail) இனத்தில் சேர்க்கப்பட்ட பறவையாகும். பொதுவாக இந்தியத் துணைக்கண்டம், மற்றும் தென்கிழக்காசியாவில் அமைந்துள்ள நாடுகளில் காணப்படுகிறது.

பெயர்கள் 
ஆங்கிலப்பெயர்    :Yellow-legged-Buttonquail

அறிவியல் பெயர்  :Turnix tanki

உடலமைப்பு 
15 செ.மீ. - கருஞ்சாம்பல் நிறம் தோய்ந்த பழுப்பு நிற உடலில் கருப்புப் பட்டைக்கோடுகளும் நெளிகோடுகளும் காணப்படும். தொண்டையும் மோவாயும் வெண்மை. மார்பும், வயிறும் வெளிர் மஞ்சள், வயிற்றின் பக்கங்களில் கருப்புக் கறைகள் தென்படும். கால்கள் மஞ்சள். பெண் உருவில் சற்றுப் பெரியது. ஆரஞ்சுச் சிவப்புப் பட்டை பெண்ணின் கழுத்தில் காணப்படும் கால்கள் பளிச்சென்ற மஞ்சள் நிறம் கொண்டவை.

காணப்படும் பகுதிகள்
தமிழகம் எங்கும் பரவலாக சமவெளிகளிலும் மலைகளிலும் ஆண்டு முழுவதும் காணலாம். எனினும் பருவத்திற்கேற்ப இடம் பெயரும் பழக்கம் கொண்டது. தனித்தும் இணையாகவும் சிறு குழுவாகவும் காணலாம்.

உணவு

பழுத்து உதிர்ந்த இலைகளைக் காலால் புரட்டி புழு பூச்சிகளை இரையாகத் தேடித் தின்பதோடு தானியங்கள். சிறுகனி வகைகள் ஆகியவற்றையும் தின்னும்.

இனப்பெருக்கம்
தரையில் புல்லிடையே 4 முட்டைகள் இடும்.

மேற்கோள்கள்

பறவைகள்
முதுகெலும்பிகள்
பறவையியல்
காடைகள்
தமிழ்நாட்டில் காணப்படும் பறவைகள்
இந்தியப் பறவைகள்
துப்புரவு முடிந்த விழுப்புரம் மாவட்ட ஆசிரியர்கள் தொடங்கிய கட்டுரைகள்
ஒன்றிணைக்க வேண்டிய விலங்கியல் கட்டுரைகள்
யக்ஞவராகர்

யக்ஞவராகர் பத்தாம் நூற்றாண்டைச் சார்ந்த மருத்துவர் ஆவார். கம்போடியாவிலுள்ள அங்கோர் வாட் அரண்மனையில் இராஜேந்திரவர்மன் அரசவையில் மருத்துவர் ஆவார். இவர் சமயத் தலைவராகவும் அறியப்பட்டார். வேத விற்பனரான இவர் பாரம்பரிய கம்போடிய ஆயுர்வேத மருத்துவ முறையைப் பின்பற்றினார். வேதவிற்பனரான இவரது தந்தை தாமோதராவிடமிருந்து மருத்துவ முறைகளை யக்ஞ்வராகர் கற்றுக் கொண்டார். பிராமண குலத்தைச் சார்ந்த இவர் அரசர் ஹர்ஷ்வர்மன் என்பவரின் பேரனாவார்.} இவரது சமயப் பங்களிப்பிற்கும், ஏழைகளுக்கு உதவி செய்ததற்காகவும் அறியப்பட்டார். இதனால் இவருக்கு மயிற்பீலிக் குடை வழங்கப்பட்டது. மேலும் இவர் இசையிலும் வானியல் அறிவிலும் திறமை பெற்றிருந்தார். இவரது தம்பி விஷ்ணுகுமாராவுடன் இணைந்து அங்கோர்வாட்டிற்குக் வடக்கே 15 மைல் தொலைவில் ஈஸ்வரபுரா எனும் கோயிலை நிர்மாணித்தார்.  அரசர் ஜெயவர்மன் அரசவையில் குருவாகவும் ஆயுர்வேத மருத்துவராகவும் பணியாற்றினார்.

மேற்கோள்கள்

ஆயுர்வேத மருத்துவர்கள்
கம்போடிய மக்கள்
10-ஆம் நூற்றாண்டு மக்கள்
வைதிக அறிஞர்கள்